
1. fejezet
Hat szem borsó

Forró szél süvített végig a sziklás kanyonon. Észak felől apró, magányos alak közeledett: egy lyukas szalmakalapot és pici, egyszerű övet viselő kiscsibe. Vállán durva kötelet vetett át, amellyel egy lezárt ládát húzott maga után, csak úgy, a puszta földön.

Kietlen síkságokon, veszélyes helyeken haladt keresztül egyes-egyedül. Napok óta úton volt, pihés testét egészen kifakította a forró napsütés, és már egy csepp víz sem maradt a kulacsában. De nem adta fel: keményen összeszorította a csőrét, és homlokát ráncolva ment előre, egyre csak előre.

Éppen dél volt, amikor elérte a várost, amelynek ferde, golyó ütötte lyukakkal pettyezett táblája vészjóslón hirdette:

ÜDVÖZÖLJÜK

PORFÉSZEKBEN!

Ahogy a csibe közelebb lépett hozzá, észrevette, hogy valaki vörös festékkel felmázolt még két szót a táblára, legfölülre, így valójában már a következő üzenet fogadta a látogatót:

Egyáltalán nem

ÜDVÖZÖLJÜK

PORFÉSZEKBEN!

A következő pillanatban a kisváros toronyórája elütötte a delet, és pontosan ugyanekkor két lövés dörrent valahol a távolban. A kiscsibe meg sem torpant a hangra – bátrabb és vakmerőbb volt annál. Továbbsétált tehát előre, a kötelet markolva, maga után vonszolva a lezárt deszkaládát.

Beért a városba, amely valójában egyetlen hosszú utcából és egy tágasabb térből állt, az utca két oldalán szorosan egymás mellé felhúzott épületekkel. Néhány épület homlokzatán tábla volt, olyan feliratokkal, mint HOTEL, SZALON vagy épp VEGYESBOLT. A hosszú utca egyenesen a tágas térre vezetett. Itt állt a templom a toronyórával, körben pedig további építmények sorakoztak: lakóházak, istállók, műhelyek, bank és hasonlók.

Amikor a száraz, poros szél elfújta a déli harangszó és a két lövés hangját, Porfészek lakói végre előmerészkedtek a házaikból. Elegáns öltönyt viselő borz sietett egyik ajtótól a másikig. Kopott munkaruhás mosómedvék sürgölődtek mindenféle utazóládákkal és hordókkal egy jól megrakott lovas kocsi körül. A szalon erkélyéről csipkés ruhájú nyérchölgyek integettek, egy kiálló fogú pézsmapocok pedig éppen a mosómedvékkel tárgyalt. Az egyik ház tövében széles karimájú sombrero kalapban négy tatu ácsorgott – ők a déli határ túloldaláról érkeztek. Előttük egy öreg teknősbéka kelt át az úton, akit csapatnyi egér és lemming kerülgetett.

Mire a kiscsibe a főtérre ért, már nem lehetett látni, kik párbajoztak (mert hát az teljesen nyilvánvaló volt, hogy a lövéseket két ellenfél adta le egymás felé), csak azt, hogy ki lett a győztes. Fenyegető kinézetű, jól megtermett hiúz állt a tér közepén. Hosszú, fekete kabátja elrejtette a fegyverövét, amelybe éppen visszaszúrta ezüstösen csillogó, elegáns, forgótáras pisztolyát. Nadrágja, inge és kalapja ugyanolyan sötét volt, akár a kabátja. Nem sokan merészkedtek a közelébe. A keselyűk is igyekeztek eltakarodni az útjából, miközben pórul járt ellenfelét szállították el a helyszínről.

A hiúzhoz hamarosan csatlakozott egy óriási feketemedve, akin majd szétrepedt az ezüstgombos bőrmellény. Ők ketten szigorú tekintettel pásztázták a várost, aztán fogták magukat, és besétáltak a seriffhivatal épületébe. Egy tucatnyi ezüstróka lihegett a nyomukban, mind egyforma ruhában, egyforma övükben egyforma pisztollyal.

Biztosan ez a hiúz volt a seriff, gondolta a kiscsibe. De akkor vajon miért nem viselt csillagot a kabátján? És miért tűnt úgy, mintha mindenki félne tőle?

Amikor a hiúz, a feketemedve és a rókák eltűntek, ő is megfordult, és egyenesen a szalonba igyekezett. Mielőtt azonban odaért volna, egy kerek szemüveges vakond állította meg, hogy méretet vegyen róla: gyors mozdulatokkal lemérte tetőtől talpig, majd széltében is.

– Csak a biztonság kedvéért – magyarázta a vakond. – Ki tudja, mikor lesz rá szükség. Egy percig se aggódjék: a legjobb fával dolgozom!

[image: kép] Miután a vakond elsietett, a csibefiú folytatta útját a szalonba. Odabent végre hűvös levegő fogadta, ami már önmagában némi felüdülést jelentett számára. A sarokban egy gila gitározott, a pult mögött pedig egy pocakos mormota törölgette a poharakat.

– Napot! – köszöntötte kedvetlenül a frissen érkezett vendéget. – Mit adhatok?

– Egy pohár vizet – mászott fel a kiscsibe a magával cipelt láda tetejére, majd onnan a bárpult mellett álló magas székek egyikére. – És szállást néhány hétre. Sajnos nincs pénzem hotelszobára. De ha kapok egy ágyat egy zárható ajtó mögött, ahol a ládámat is biztonságba helyezhetem, azért tisztességesen megdolgozom.

– Na és mi van a ládában?

– Az csak rám tartozik – mondta a csibe. – Szóval akad valami munka számomra?

– Munka? – kérdezte hitetlenkedő hangon a kocsmáros, aki a kiscsibe láttán rögtön tegezésre váltott. – Ugyan miféle munkát bízhatnék egy ilyen kicsi állatra, mint amilyen te vagy?

A csibe erre felhúzta a fél szemöldökét. Nagy, mohó kortyokkal kiitta a vizet, majd miután lecsapta a pultra a poharát, talpra ugrott a bárszéken. Villámgyorsan megpördült, miközben előrántotta saját maga által készített fapisztolyát, és egy szempillantás alatt hatot lőtt vele. A fapisztolyból kiröppenő száraz borsógolyók egyenként eltalálták és félbe is törték a vadnyugati fogadó szekérkerék csillárján mind a hat gyertyát.

Mindenki elhallgatott, még a gila sem pengette tovább a gitárját. A csibefiú megpörgette a fapisztolyt, majd határozott mozdulattal visszaszúrta az övén függő tokba.

– Bármilyen munkát – felelte a mormota korábbi kérdésére. – Bármilyen munkával elbírok.

– Na és hogy hívnak? – kérdezte döbbenten a kocsmáros. – Ha valóban itt fogsz lakni és nekem fogsz dolgozni, tudnom kell a nevedet.

– A nevem Csibész – mondta a jövevény. – Csibe Csibész.

2. fejezet
Porfészek lakói

A szobát, amit Csibe Csibész kapott a pocakos mormotától, nem igazán lehetett valódi szobának nevezni. Egy poros, sötét raktár volt a bárpult mögötti sarokban, ahol épp csak a rejtélyes faládának és egy kis szalmazsáknak jutott hely: ez utóbbi lett Csibész ágya, ahonnan kedvére nézegethette a pókhálós sarkokat.

– Hé, haver! – szólt rá a pók a jobb felső sarokból. – Mit bámulsz olyan meredten? Eszedbe se jusson ide feljönni: ez az én házam!

– Ha nem bántasz, én sem bántalak – felelte Csibe Csibész, miközben fél tucat borsószemmel töltötte újra maga eszkábálta hatlövetűjét.

– Azt ajánlom is! – kötekedett tovább a pók. – Nagyot tudok ám csípni!

– Én is! – csattintotta felé csőrét a kiscsibe. – De ha én megcsíplek, akkor meg is eszlek!

Ennyiben maradtak: ő nem zargatta a pókot, a pók pedig nem vett tudomást róla. Az azonban világossá vált, hogy Porfészek egyáltalán nem egy vendégszerető hely.

– Hahó, Csibész úrfi! – nyitott be a raktárszobába késő délután a pocakos mormota. – Lassan beesteledik, ami azt jelenti, hogy jó sok vendég érkezik hozzánk. Mostanra mindenki arról beszél a városban, hogy egy igazi mesterlövész érkezett Porfészekbe. Úgyhogy a feladatod ma este abból áll, hogy fel-alá sétálgatsz a bejárat előtt, hadd lássák, hogy a szalonnak saját őrző-védője van. Így aztán mindenki rendesen fog viselkedni. Hiszen senkinek sem hiányzik néhány csípős lövés a hátsó felébe…

Csibe Csibész tette, amivel újdonsült munkaadója megbízta. Szemébe húzta a szalmakalapját, és kívülről nekitámaszkodott az ajtófélfának. Hol csak úgy álldogált és a pisztolyát pörgette, hol meg lassú léptekkel sétált fel-alá a lengőajtó előtt. Nem tudhatta, miatta van‑e, de a vendégek tényleg mind szépen viselkedtek.

A legtöbben azért jöttek, hogy megvacsorázzanak a fogadó közepén álló, jókora üstökben kínált hagymás babból. Az egyik sarokban komoly kártyaparti zajlott két ezüstróka, egy mosómedve és a szemüveges vakond között. A sarokban a gila fáradhatatlanul pengette a gitárját. A nyérchölgyek az asztalok között járkáltak, hogy italt szolgáljanak fel a vendégeknek, és akinek kedve támadt, táncolhatott is velük. A szalon tulajdonosa, a pocakos mormota addigra kicserélte a szekérkerék csilláron a gyertyákat, és meg is gyújtotta mindet. A közelgő este kellemesnek ígérkezett.

A nap még nem ment le teljesen, amikor egy kiálló fogú pézsmapocok toppant oda Csibe Csibészhez. Ő volt az, aki a kiscsibe érkezésekor a mosómedvékkel egyezkedett.

– Üdvözöllek a városban! – mondta barátságosan. – A nevem Borsócsempész. Láttam, ahogy korábban kilőtted a gyertyákat. Nem semmi mutatvány volt.

– Köszönöm – biccentett a fogadó őre. – Engem Csibe Csibésznek hívnak.

– Nem túl szokványos név – jegyezte meg a pocok.

– A Borsócsempész sem éppen mindennapi – válaszolta a csibefiú. – De gondolom, ennek a névnek is megvan a maga története.

– Hát igen – sóhajtott fel a pézsmapocok. – Amióta az eszemet tudom, kereskedem mindennel. Egyszer viszont véletlenül áthoztam az államhatáron három zsák borsót, amiért csúnyán meg is büntettek. Azóta ragadt rám a név. Mindenki így nevez, hát én is ezt használom. Tulajdonképpen már meg is kedveltem.

– Véletlenül, hm? – nézett rá gyanakodva Csibész. – Biztos nem vetted észre, hogy három zsák borsó caplat a nyomodban…

– Rég volt, hagyjuk! – legyintett gyorsan a pézsmapocok. – A lényeg, hogy tőlem mindig tudsz majd elegendő szárított borsót szerezni a pisztolyodba. Baráti áron adom. Hanem áruld el, kérlek, ha már ilyen jól szóba elegyedtünk: hogyan lettél te éppen Csibe Csibész?

A kiscsibe arca elkomorult. Jól emlékezett még azokra a napokra, amikor, ha bármi rossz történt a szülővárosában, a helybéliek rögtön összesúgtak az utcán: „Hallotta, hogy az éjjel betörés történt, Kacsáné asszonyság? Biztos megint lecsapott a Csibe Csibész!” Vagy ha éppen ő sétált végig az utcán, egyesek rögtön megjegyezték: „Vajon mire készül? Biztos megint valami rosszban sántikál!”

– Teljesen mindegy – felelte Csibész a pocoknak. – Hogy engem miért hívnak így, az egy hosszú történet, és most nincs időm fecsegésre.

– Kár – vont vállat Borsócsempész. – Én igazán szeretek beszélgetni, és nem sietek sehová. Igaz, alig várom, hogy egy jó fürdőt vehessek odafönt, az emeleten, de az egyetlen fürdődézsa most még foglalt. Tudod, a magamfajta pézsmapockok mindig is víz mellett éltek. Nehezen viselem, ha napokig nem fürödhetek…

Csibe Csibész arra gondolt, ha már ilyen beszédes kedvében van ez a fickó, esetleg megtudhatna tőle egyet s mást Porfészekről.

– Régóta élsz itt, Borsócsempész? – kérdezte. – Mennyire ismered az ittenieket?

– A magamfajta vándorkereskedő mindig úton van – magyarázta a pocok. – Ezt a várost azonban úgy ismerem, akár a tenyeremet. A legkedvesebb számomra valamennyi hely közül. A négy amigo, azaz a kilencöves tatuk sosem beszélnek senkivel. Földművelők, de itt aztán hiába várnak munkalehetőségre, a kaktuszcserjén kívül alig terem meg bármi más. A vakond együtt dolgozik a keselyűkkel, mindig nagyon várják, hogy eldördüljön egy pisztoly, és ők munkához láthassanak. Az egerek, a lemmingek és a többi rágcsáló nem sok vizet zavarnak: mindig átutazóban vannak, a legtöbben a nagy vízen túlról jöttek, afféle bevándorlók, akik továbbhaladnak a folyamvidékekre. A teknősbéka, Tortuga Pete vezeti a vegyesboltot a nejével, Patriciával. Legtöbbször nekik hozok valamit, és ha több az áru, mint amennyit a kétkerekű kis kordémmal elbírnék, akkor felbérelem a mosómedvéket: ők erősebbek nálam, és lovas kocsijuk is van. A gitározó gilát Adam Taylornak hívják. Magányos fickó, nem is nagyon beszél, kizárólag a zenélés érdekli. Mormota Mike, a kocsmáros nagyon jól él itt, még a hotelből is van némi bevétele. Nem látni az arcán, de örül, hogy Porfészek az otthona. Csak ezek a nehéz idők ne lennének…

Borsócsempész mélyet sóhajtott, majd folytatta, anélkül, hogy Csibe Csibész rákérdezett volna, miféle nehéz időkről beszél.

– Látod azt az öltönyös borzot, aki azzal a két nyérclánnyal iszogat? – kérdezte közelebb hajolva, kissé lehalkítva a hangját. – Ő a bank igazgatója, Brody Williamson, de mindenki csak Büdi Williamsonnak hívja. Ő lenne a polgármester is, de nem csinál semmi hasznosat. Egyetlen nyoma van annak, ha valahol megfordul: a kibírhatatlan pukiszag!

– Na és a seriff? – kérdezte Csibe Csibész. – Gondolom, az a szigorú tekintetű hiúz volt az, akit a templom előtti téren láttam…

Borsócsempésznek hirtelen elfelhősödött a tekintete.

– Barátom, ha jót akarsz magadnak, nem keresztezed Glenn hiúz és bandája útját! Az egy kegyetlen bandita, aki erőszakkal vette át a város irányítását, és Büdi Williamson a legcsekélyebb ellenállást sem tanúsította! Az a büdös borz úgy táncol, ahogy Glenn hiúz fütyül. Ott van Blackie, a buta feketemedve, aki azonban mindenkinél erősebb, és végtelenül hűséges a főnökéhez. És persze a nyomukban lihegő, ádáz ezüstrókák: Glenn és Blackie igazi kis hadsereget toboroztak belőlük, és az ő segítségükkel tartják rettegésben a várost. A rókák, mint minden más állat itt a vadnyugaton, borsóval töltik a pisztolyukat, ami csak jól megcsípi az ellenfelet. Blackie-nek nincs se pisztolya, se puskája, csak a borzalmas testi ereje. Glenn azonban valódi szörnyeteg: ő kemény, hegyes köveket használ töltény gyanánt. Ki látott már ilyet, nem igaz? Hiszen ez életveszélyes!

Csibe Csibész egész testén felborzolódtak a tollpihék, és nem csak a kőből készült lövedékek hallatán. Rettegett a rókáktól, és egyben szívből megvetette őket. Így volt ez azóta az első, szomorú nap óta, amikor kikelt a tojásból, és körülnézett a fészekben…

– Na és a seriff? – kíváncsiskodott tovább. – Ő semmit sem tehet Glenn hiúz ellen?

– Ó, a seriff! – emelte az égre ábrándos képét Borsócsempész. – A legbátrabb, legdaliásabb, legnemesebb szívű állat volt, akivel valaha találkoztam! Moon seriff, ez a büszke bagoly igazi jelenség volt, valódi hazafi: amerikai uhu! Barna kalapjában, vállát fedő köpönyegében maga volt a törvény megtestesülése!

– Mi történt vele? – kérdezte Csibe Csibész.

– Hogy mi? – vonta fel szemöldökét a szószaporító pézsmapocok. – Hiszen magad is láthattad: Glenn hiúz lepuffantotta. Ma délben, Porfészek főterén, a templomtoronnyal szemben… … …





Utószó

Nyolcéves koromban írtam az első „regényemet”. Egy kicsi, füzet formájú papírhalmot körmöltem tele hatalmas betűkkel, és a nagy műnek a következő címet adtam: Az indiánok és Bölényszarv, a törzsfőnök. Egy évvel később, kilencéves koromban három teljes fejezetet is írtam egy vadnyugati pisztolyhősről, akit Charleston Moonnak hívtak, és aki az első fejezetben a hatlövetűjével szétlőtte a fogadó csillárját. Aztán a következő huszonkilenc évben írtam sok mindent, csak épp vadnyugati történeteket nem. Amikor 2025 nyarának végén megszületett bennem ennek a western meseregénynek az ötlete, amit a kedves olvasó a kezében tart, feltörtek a régi emlékek: a csillárt szétlövő pisztolyhős, a Bölényszarv nevű törzsfőnök, és persze a Moon mint egy lehetséges hős neve. Ezek tehát mind egyenesen a gyerekkoromból repültek ide, ennek a könyvnek a lapjaira.

Nem szeretnék túl sokat hozzáfűzni a történethez, hiszen úgy érzem, mindent leírtam benne, amit akartam. Csupán néhány érdekességet sorolnék fel.

A prérin felbukkanó törzsek nevei közül a csaktó az egyetlen olyan, amely a valóságban is egy őslakos törzset jelölt. A csaktók számára fontos állat volt a fehérfejű rétisas, így lettek Csibe Csibész történetében a sasok a csaktók népe. A prérifarkasok, azaz a kojotok a kiowa (ejtsd: „kajova”) törzs után kapták a „kajota” fantázianevet. A „tatanka” pedig a lakoták nyelvén nem mást jelent, mint bölényt: így lett ebben a regényben a bölények törzsének neve tatanka. Ülő Bika és Rúgó Madár valóban éltek, híres törzsfőnökök voltak. Az volt Őrült Ló is, akinek itt Arnold kapta meg a nevét. Az Akecheta szintén létező őslakos név.

Az olyan nevekkel, mint a Bosszús Puska és a Fehér Agyar, más alkotások előtt szerettem volna tisztelegni; Glenn hiúz pedig egyik kedvenc kamaszkori énekesem, Glenn Hughes nevét kapta kölcsön.

A tűzkörről, amely Csibe Csibész álmában jelenik meg, a legendás Johnny Cash énekel Ring of Fire címen, Borsócsempész dalát pedig eredetileg John Denver szerezte és adta elő számtalan alkalommal, csak épp Take Me Home, Country Roads címmel. Nyulanda történetét Loretta Lynn dala, a Coal Miner’s Daughter ihlette.

A regény különféle westernfilmekből merített a legtöbbet: a teljesség igénye nélkül, kisebb-nagyobb utalások szintjén megjelenik benne a Django, a Vad banda, az Egy maréknyi dollárért, a Börtönvonat Yumába, a Farkasokkal táncoló, a Yellowstone című sorozat, és persze A hét mesterlövész.

Ez a könyv szívből, lélekből és őszinte rajongásból született. Remélem, megtalálja az útját az olvasók szívéhez.




A szerzőről

Grafika: Bodnár Balázs Bíró Szabolcs még egy másik évszázadban, 1988-ban született. Amióta az eszét tudja, történeteket ír és énekel. Szenvedélyesen szereti a zenét, a filmeket, a könyveket és a finom ételeket (ezek közül jó néhányat el is tud készíteni). Olyan szerencsés, hogy álmai munkáját végezheti, és néha késő éjszakáig kopácsol az írógépén. Huszonnyolc éves korában Mátyás király palotájában, Visegrádon lovaggá ütötték. Egy meseszép csallóközi faluban él a feleségével, Ágival, két fiával, Danival (Csibe Csibésszel) és Bencével (Borsócsempésszel), valamint Tiborral, a szakállas agámával. A könyvei ugyanannál a kiadónál jelennek meg, amelyik réges-régen Petőfi Sándor verseit is kiadta.

»www.biroszabolcs.eu«

